(3)

EJRK:n haavoittuvuusarvioinnissa seuraavat seikat nousivat esille Alankomaiden osalta: a. Alankomaissa kotitaloudet ovat runsaasti velkaantuneita. Alankomaiden kotitalouksien velat suhteessa tuloihin ovat unionin suurimpia, vaikka tämä suhde onkin viime vuosina pienentynyt jonkin verran. b. Alankomaiden asuntolainat ovat lisäksi Euroopan suurimpia suhteessa niiden vakuutena olevaan omaisuuteen. Asuntovelallisista noin neljänneksellä ja alle 40-vuotiaista asuntovelallisista noin puolella kokonaisvelka ylittää kodin arvon. Tämä haavoittuvuus pysyy todennäköisesti korkeana, koska uudet asuntolainat ovat yleensä suuria suhteessa ostetun omaisuuden arvoon ja koska lainoja lyhennetään yleensä hitaasti. Uusia lainoja lyhennetään kuitenkin nopeammin, koska korkojen verovähennyksen ehtona on lainojen lyhentäminen, mikä kannustaa kotitalouksia lyhentämään lainojaan. c. Tällä hetkellä Alankomaissa ei ole merkkejä hintojen yliarvostuksesta. Historiallisesta perspektiivistä katsottuna hinnat vaikuttavat alhaisilta suhteessa tuloihin, vaikka asuinkiinteistöjen hinnat ovatkin viime vuosina nousseet vahvasti finanssikriisiä seuranneen merkittävän laskun jälkeen. Hinnat ovat palaamassa kriisiä edeltävälle tasolle kasvukeskuksissa, mutta ei koko maassa. d. Kotitalouksien runsas velkaantuminen yhdistettynä lainojen vakuuksien suhteellisen alhaiseen arvoon voi johtaa merkittäviin suoriin ja välillisiin kielteisiin vaikutuksiin makrotalouden ja rahoitusjärjestelmän vakauteen. Talous- tai finanssimarkkinasokki – esimerkiksi työttömyyden lisääntyminen ja/tai tulojen kasvun hidastuminen – voisi johtaa lainojenhoitokyvyn heikkenemiseen runsaasti velkaantuneissa kotitalouksissa, ja asuntolainojen takaisinmaksun laiminlyöntien määrä saattaisi kasvaa, mikä aiheuttaisi luottotappioita pankeille, erityisesti jos asuinkiinteistöjen hinnat laskevat. Lisäksi, jos talouden epäsuotuisa skenaario toteutuu, siihen liittyvät kielteiset vaikutukset kotitalouksien tuloihin ja omaisuuteen saattaisivat vahvistaa alkuperäistä sokkia, mikä puolestaan vahvistaisi suoria ja välillisiä kielteisiä vaikutuksia rahoitusjärjestelmän vakauteen (esim. kotitalouksien olisi vähennettävä kulutustaan pystyäkseen hoitamaan lainansa). e. Yleisesti ottaen Alankomaiden pankkijärjestelmä on hyvin pääomitettu ja Alankomaan viranomaiset ovat päättäneet erilaisista pääomapuskureista, jotka otetaan käyttöön asteittain tulevina vuosina. Stressitestit osoittavat myös, että alankomaisten pankkien pääoman taso riittää sietämään asuinkiinteistöihin liittyviä epäsuotuisia skenaarioita. Tästä syystä pankkisektorilla katsotaan olevan kyky kestää suoria asuinkiinteistömarkkinasokkeja. On myös tärkeää panna merkille pankkialan ulkopuolisen sektorin kasvava merkitys asuinkiinteistöjen rahoituksessa. Tällä hetkellä muut kuin pankit, esim. vakuutuslaitokset, myöntävät noin puolet uusista asuntolainoista. Tietyt lainoihin sovellettavat makrovakausvälineet (kuten luototusasteen rajoitukset) soveltuvat myös muiden kuin pankkien myöntämiin lainoihin. On kuitenkin olemassa vain rajoitetusti tutkimustietoa riskeistä, joita pankkialan ulkopuoliset asuntoluottojen tarjoajat mahdollisesti aiheuttavat rahoitusjärjestelmän vakaudelle. f. Edellä mainittuja haavoittuvuuksia lieventävät tietyt rakenteelliset tekijät, jotka rajoittavat asuinrahoituksesta johtuvien riskien suoria vaikutuksia. Tällaisia tekijöitä ovat lainanantajien vahvat takautumismahdollisuudet sekä yksityishenkilöiden konkurssia koskevat tiukat säännöt. g. EJRK panee merkille Alankomaissa käyttöönotetut asuinkiinteistösektoria koskevat toimenpiteet. Näihin kuuluvat lainan kokoon sovellettavat ajan mittaan asteittain tiukentuvat rajoitukset (koskien esim. lainanhoitorasituksen suhdetta tuloihin ja luototusastetta) sekä asuntolainojen korkojen verovähennysoikeuden supistaminen. Vaikka nämä toimenpiteet ovat asianmukaisia asuinkiinteistöihin liittyvien haavoittuvuuksien luonteeseen nähden, ne saattavat olla riittämättömiä niihin puuttumiseksi täysimääräisesti, ottaen huomioon, että toimenpiteet otetaan käyttöön asteittain sekä että niiden kalibrointi ei tule olemaan kovin rajoittava edes niiden täysimääräisen käyttöönoton jälkeen, ajan mittaan tiukentuvat ajan mittaan tiukentuvat